ไฟแนนซ์ทูเดย์
TH เลิกลงทุนอีสเทอร์น รีนิวเอเบิ้ล เอ็นเนอยี่
15 เม.ย. 2556

TH เลิกลงทุนอีสเทอร์น รีนิวเอเบิ้ล เอ็นเนอยี่
บริษัท ตงฮั้ว คอมมูนิเคชั่นส์ (TH) เปิดเผยว่า ฝ่ายบริหารเห็นควรยกเลิกการลงทุนในบริษัท อีสเทอร์น รีนิวเอเบิ้ล เอ็นเนอยี่ หลังจากบริษัท อินเตอร์ไทยลอว์ ที่ปรึกษากฎหมาย เข้าตรวจสอบเอกสารทางกฎหมายและบัญชีของบริษัท อีสเทอร์นฯ ตั้งแต่วันที่ 24 ก.ย. 2555-5 เม.ย. 2556 แล้วตรวจพบความเสี่ยงในการเข้าทำรายการ และส่งผลต่อความเป็นไปได้ของโครงการอย่างมีนัยสำคัญในเรื่องของการทำสัญญาที่ไม่ชัดเจนและมีความเสี่ยงในเรื่องของการจัดหาที่ดิน 
ทั้งนี้ การยกเลิกการลงทุนไม่มีผลกระทบกับบริษัท เนื่องจากยังไม่ได้ลงทุนและยังคงมองหาการลงทุนเกี่ยวกับธุรกิจพลังงานและธุรกิจอื่นๆ 
จับขังหุ้น 3 ตัว 17 เม.ย.23 พ.ค.
ตลาดหลักทรัพย์กำหนดให้ลูกค้าวางเงินสดไว้ล่วงหน้าเต็มจำนวนที่จะซื้อ (แคชบาลานซ์) สำหรับการซื้อหุ้นบริษัท เอเชียน ไฟย์โตซูติคอลส์ (APCO) บริษัท แพนเอเซียฟุตแวร์ (PAF) และบริษัท ทีวี ไดเร็ค (TVD) มีผลตั้งแต่วันที่ 17 เม.ย.23 พ.ค. 2556
KSL ซื้อคืน 1.325 แสนหุ้น
บริษัท น้ำตาลขอนแก่น (KSL) แจ้งว่า วันที่ 12 เม.ย.ที่ผ่านมา ได้เข้าซื้อหุ้นคืนจำนวน 1.325 แสนหุ้น ราคาเฉลี่ย 12.70 บาท มูลค่ารวม 1,682,750 บาท ปัจจุบันบริษัทซื้อหุ้นแล้ว 2,232,500 หุ้น คิดเป็น 0.13% มูลค่าทั้งสิ้น 28.61 ล้านบาท 
GOLD ตั้งบริษัทย่อย 
คณะกรรมการบริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) มีมติอนุมัติให้จัดตั้งบริษัทย่อยชื่อ บริษัท โกลเด้น แลนด์ เรสซิเด้นซ์ ประกอบธุรกิจพัฒนาอสังหาริมทรัพย์เพื่อขาย มีทุนเรียกชำระแล้ว 12.50 ล้านบาท
‘ไพรินทร์’ ลาออกจากกรรมการ IRPC 
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) แจ้งการลาออกจากการเป็นกรรมการและกรรมการบริหารของบริษัท ไออาร์พีซี (IRPC) เนื่องจากมีภารกิจเพิ่มขึ้น และ พล.อ.วรวัฒน์ อินทรทัต ได้แจ้งลาออกจากตำแหน่งกรรมการ บริษัท ปตท. (PTT) เนื่องจากมีภารกิจอื่น